ΓΡΑΠΤΗ ΕΡΩΤΗΣΗ E-2622/97 υποβολή: Christine Oddy (PSE) προς την Επιτροπή (1 Σεπτεμβρίου 1997)

Θέμα: Διεθνής εκμετάλλευση των θυμάτων του ασιατικού σεξουαλικού τουρισμού

Η Ευρωπαϊκή Διάσκεψη για τη σωματεμπορία γυναικών που πραγματοποιήθηκε στη Βιέννη στέφθηκε από επιτυχία και οι εργασίες της συνοψίστηκαν στο έγγραφο της Επιτροπής με τίτλο «Ανακοίνωση για τη σωματεμπορία γυναικών με σκοπό τη σεξουαλική εκμετάλλευση» (CΟΜ/96)567 τελικό).

Ποιά ήταν, από όσο γνωρίζει η Επιτροπή, η συνέχεια που δόθηκε στη διάσκεψη αυτή κυρίως όσον αφορά την εφαρμογή των σχετικών συστάσεων οι οποίες περιλαμβάνουν:

- τη βελτίωση των δυνατοτήτων συλλογής αξιόπιστων στοιχείων και την έρευνα 7

- τη βελτίωση των συνθηκών για τη διάδοση των πληροφοριών μεταξύ των αρμοδίων αρχών 7

- τη βελτίωση της συνεργασίας και του συνδέσμου με τη χώρα καταγωγής, τις κυβερνήσεις, τους ΜΚΟ και τις οργανώσεις ανθρωπίνων δικαιωμάτων 7

- την προληπτική δράση μέσω της διάδοσης των πληροφοριών στις γυναίκες στις χώρες καταγωγής ώστε να υπάρξει σαφής προειδοποίηση στα δυνάμει θύματα 7

- επινόηση συστημάτων για τον εντοπισμό των θυμάτων σωματεμπορίας στην Ευρώπη, με την καθιέρωση εκστρατειών πληροφόρησης και την παροχή βοήθειας στα θύματα 7

- βελτίωση της ευαισθητοποίησης και κατάρτισης των υπαλλήλων των πρεσβειών και των δημοσίων υπαλλήλων που ασχολούνται με θέματα μετανάστευσης;

Απάντηση της κας Gradin εξ ονόματος της Επιτροπής (10 Οκτωβρίου 1997)

Μετά την υποβολή της ανακοίνωσης της Επιτροπής στο Συμβούλιο και στο Κοινοβούλιο σχετικά με τη σωματεμπορία γυναικών με σκοπό τη σεξουαλική εκμετάλλευση, ανακοίνωση που εκδόθηκε το Νοέμβριο του 1996, έχουν γίνει διάφορες ενέργειες. Κατά το δεύτερο εξάμηνο του 1996 και τις αρχές του 1997, το Συμβούλιο ενέκρινε τέσσερις κοινές δράσεις για την καταπολέμηση της σωματεμπορίας:

- επέκταση της αποστολής της Μονάδας Δίωξης Ναρκωτικών της Europol (EDU) στον τομέα της σωματεμπορίας 7

- εφαρμογή ενός προγράμματος παροχής κινήτρων και ανταλλαγών για την καταπολέμηση της σωματεμπορίας και της σεξουαλικής εκμετάλλευσης παιδιών (πρόγραμμα STOP) 7

- κατάρτιση από την EDU καταλόγου κέντρων ερευνών 7

- κοινή δράση σχετικά με τη σωματεμπορία και τη σεξουαλική εκμετάλλευση παιδιών με σκοπό να ενισχυθεί η ποινική νομοθεσία των κρατών μελών στον αγώνα τους κατά των σωματεμπόρων.

Ορισμένες από τις συστάσεις που αναφέρει το αξιότιμο μέλος του Κοινοβουλίου υλοποιούνται στο πλαίσιο συγκεκριμένων σχεδίων που χρηματοδοτούνται από το πρόγραμμα STOP. Τα σχέδια αυτά καλύπτουν, για παράδειγμα, μελέτες για τη βελτίωση της συλλογής αξιόπιστων στοιχείων και στατιστικών ή μελέτες για ειδικές ερευνητικές εργασίες στον τομέα της σωματεμπορίας γυναικών και για τη δημιουργία βάσεων δεδομένων ή δικτύων τεκμηρίωσης όπου αποθηκεύονται κατάλογοι άρθρων, δημοσιεύσεις και νομοθετικά κείμενα. Το πρόγραμμα STOP έχει επίσης χρηματοδοτήσει σεμινάρια επιμόρφωσης, στα οποία συμμετέχουν δικαστές, αστυνομικοί και δημόσιοι υπάλληλοι που ασχολούνται με την καταπολέμηση της σωματεμπορίας. Θα μπορούσε ακόμη να χρησιμοποιηθεί και στον τομέα της κατάρτισης για την ευαισθητοποίηση του προσωπικού των πρεσβειών και των υπαλλήλων που ασχολούνται με θέματα μετανάστευσης, καθώς και για εκστρατείες πληροφόρησης.

Η νέα πρωτοβουλία Daphne που εγκρίθηκε από την Επιτροπή τον Ιούνιο του 1997 πρέπει επίσης να αναφερθεί όσον αφορά την ανάπτυξη των δικτύων των μη κυβερνητικών οργανισμών (ΜΚΟ), καθώς και τα σχέδια που έχουν αρχίσει να εφαρμόζουν οι εν λόγω οργανισμοί στον τομέα της πρόληψης, όπως εκείνα που αποσκοπούν στην αναγνώριση των θυμάτων και στην παροχή συνδρομής σε αυτά.

Η Επιτροπή έχει υποστηρίξει διάφορα σχέδια, όπως εκστρατείες πληροφόρησης και προγράμματα επανένταξης, στο πλαίσιο ειδικών διατάξεων συμφωνιών με προέλευση τρίτες χώρες, που έχουν στόχο την προστασία των ανθρωπίνων δικαιωμάτων και ειδικότερα την καταπολέμηση της σωματεμπορίας και της σεξουαλικής εκμετάλλευσης.

Σχετικά με το θέμα του ασιατικού σεξουαλικού τουρισμού, πρέπει να υπενθυμίσουμε ότι η Επιτροπή εξέδωσε, το Νοέμβριο του 1996, ανακοίνωση σχετικά με την καταπολέμηση του τουρισμού για σεξουαλική εκμετάλλευση παιδιών. Η συνολική στρατηγική που χαράζεται στην ανακοίνωση αυτή έχει δύο πτυχές:

- αφενός, μείωση της ζήτησης, σε συνεργασία με τον τουριστικό κλάδο και τους ενδιαφερόμενους ΜΚΟ (συντονισμός των εκστρατειών πληροφόρησης και αύξησης της ευαισθητοποίησης, ενίσχυση των κωδίκων συμπεριφοράς του κλάδου και των μηχανισμών αυτορρύθμισης) 7

- αφετέρου, αντιμετώπιση των πηγών προσφοράς στις χώρες προορισμού, με τη χρήση κάθε κατάλληλου μέσου, συμπεριλαμβανομένων των εξωτερικών σχέσεων και των πολιτικών αναπτυξιακής συνεργασίας της Κοινότητας.

Η υλοποίηση των προτάσεων αυτών για δράση κατά του τουρισμού με σκοπό τη σεξουαλική εκμετάλλευση παιδιών έχει ήδη ξεκινήσει. Μεταξύ άλλων πρωτοβουλιών, αποφασίστηκε να συγχρηματοδοτηθούν σχέδια επικοινωνίας με στόχο την καταπολέμηση του παιδικού σεξουαλικού τουρισμού, τα οποία είναι σημαντικά στο ευρωπαϊκό επίπεδο ή τουλάχιστον στο πλαίσιο μεταβατικής συνεργασίας.

Οι σχετικές προσκλήσεις για υποβολή προτάσεων ή προσφορών έχουν ήδη δημοσιευτεί στην Επίσημη Εφημερίδα ((ΕΕ C 232 της 31.7.1997 )).